**ANDMETE TÖÖTLEMISE LEPING nr 3.2-5/25/465-1**

**Transpordiamet**, registrikoodiga 70001490, aadressiga Valge 4, 11413 Tallinn, mida esindab sõidukite registriosakonna juhataja Märten Surva, kes tegutseb peadirektori volikirja alusel,

ja

**OÜ Varuosade Taaskasutus**, registrikoodiga 14776313, aadressiga Viljandi maakond, Viljandi vald, Viiratsi alevik, Sõpruse tn 20-11, 70101 (edaspidi **lammutuskoda**), mida esindab juhatuse liige Kadri Sepp,

keda edaspidi nimetatakse eraldi **pool** või koos **pooled**,

võttes aluseks majandus- ja kommunikatsiooniministri 03.03.2011. a määruse nr 19 „Mootorsõiduki ja selle haagise registreerimise tingimused ja kord” (edaspidi **määrus**), eelkõige selle § 10 lg 2 teise lause ja § 3 lõike 1, samuti selle lisa 2,

sõlmisid käesoleva andmete töötlemise lepingu (edaspidi **leping**) alljärgnevas:

1. **Lepingu objekt**

Lepingu objektiks on lammutuskoja käsutuses olevate lammutatud mootorsõidukite määruse lisa 2 kohaste andmete (edaspidi **andmed**) õigeaegne edastamine Transpordiametile läbi liiklusregistri e-teenuste keskkonna (edaspidi **e-teenuste keskkond**).

1. **Transpordiameti õigused ja kohustused**
	1. Transpordiametil on õigus:
		1. kontrollida lammutuskoja poolt esitatud andmete õigsust;
		2. keelduda lammutuskoja poolt esitatud andmete tunnustamisest, kui on kahtlus nende õigsuses, esitades viivitamatult lammutuskojale e-kirjaga vastava teate ja keeldumise põhjused;
		3. ajutiselt peatada juurdepääs e-teenuste keskkonnale, kui on kahtlus selle ebaõiges kasutamises lammutuskoja poolt või kui lammutuskoda ei suuda tagada lepingust ja õigusaktidest tulenevate kohustuste täitmist.
	2. Transpordiamet kohustub:
		1. tagama juurdepääsu e-teenuste keskkonnale;
		2. tegema lammutuskojale kättesaadavaks e-teenuste keskkonna kasutusjuhendi.
2. **Lammutuskoja õigused ja kohustused**
	1. Lammutuskoda on kohustatud:
		1. õigeaegselt esitama elektrooniliselt e-teenuste keskkonnas andmeid;
		2. olema usaldusväärne ning esitama Transpordiametile tõeseid andmeid;
		3. teavitama viivitamata Transpordiametit e-kirjaga probleemidest, mis takistavad lepingu täitmist;
		4. mitte kasutama Transpordiameti nime, logosid, kujutisi või muid andmeid ilma Transpordiameti eelneva kirjaliku nõusolekuta;
		5. tagama, et kolmandatel isikutel ei oleks juurdepääsu e-teenuste keskkonnale ja et andmeid esitaksid ainult selleks volitatud isikud;
		6. säilitama kõik lammutatud sõidukite registreerimistunnistused ühe (1) aasta ja esitama need Transpordiameti nõudmisel;
		7. lähtuma andmete esitamisel õigusaktidest, eelkõige liiklusseadusest ja määrusest;
		8. omama lepingu punktis 3.1.5 sätestatud volitatud isikuga sõlmitud töö-, käsundus- või töövõtulepingut või muud sarnast teenuse osutamise lepingut;
		9. viivitamata (hiljemalt 24 tunni jooksul) teavitama Transpordiametit mistahes asjaolust, mis seab ohtu või võib ohtu seada e-teenuste keskkonna lepingu tingimustele vastava kasutamise.
	2. Lammutuskojal on õigus:
		1. saada juurdepääs e-teenuste keskkonnale.
3. **Vastutus**
	1. Lammutuskoda on kohustatud hüvitama lepingu mittetäitmise või mittekohase täitmisega tekitatud kahju täies ulatuses.
	2. Transpordiametil on lammutuskoja poolse lepingu rikkumise korral õigus nõuda lammutuskojalt leppetrahvi kuni 1000 (üks tuhat) eurot iga rikkumise, sealhulgas mitteolulise rikkumise eest. Leppetrahvinõue või teade leppetrahvinõude esitamise kavatsuse kohta tuleb esitada 90 päeva jooksul vastavast rikkumisest teadasaamisest arvates.
	3. Lammutuskoda kohustub hüvitama lepingu täitmise käigus tekkinud kahju kolmandatele isikutele. Lammutuskoda kohustub oma kulul esindama Transpordiametit lepingu alusel täidetavate ülesannete või toimingutega seotud kõigis vaidlustes, sealhulgas kohtuvaidlustes kolmandate isikutega ning kandma kõik sellega kaasnevad menetluskulud.
4. **Lepingu kehtivus**
	1. Leping jõustub selle allkirjastamisel poolte poolt.
	2. Leping on sõlmitud tähtajaga 1 aasta. Nimetatud tähtaeg hakkab kulgema lepingu jõustumisest.
	3. Juhul, kui vähemalt 30 päeva enne lepingu punktis 5.2 nimetatud tähtaja lõpu saabumist ei esita üks pool avaldust lepingu lõpetamise kohta, pikeneb leping automaatselt 1 aastaks. Pikenemiste arv ei ole piiratud.
5. **Lepingu muutmine**
	1. Lepingut saab muuta poolte kokkuleppel. Lepingu muudatused, mis ei ole vormistatud lepinguga samas vormis, on tühised. Lepingu muudatused tuleb vormistada lepingu lisana.
	2. Transpordiamet võib lepingut muuta ühepoolselt juhul, kui see on vajalik tulenevalt õigusakti sätte muutumisest või kui on vajalik teenuse muutmine. Lepingu ühepoolsest muutmisest kohustub Transpordiamet lammutuskoda ette teavitama vähemalt 30 päeva. Juhul, kui lammutuskoda lepingu muutmisega ei nõustu, võib ta nimetatud teate saamisest arvates 30 päeva jooksul lepingu korraliselt üles öelda. Kui lammutuskoda Transpordiameti poolt esitatud lepingu ühepoolse muutmise teatele ei vasta, loetakse ta lepingu muutmisega nõustunuks. Sellisel juhul jõustub muudatus 30 päeva pärast peale Transpordiameti poolt lammutuskojale käesolevas punktis nimetatud teate saatmist.
6. **Lepingu lõpetamine**

* 1. Transpordiametil on õigus leping erakorraliselt üles öelda, kui:
		1. lammutuskoda rikub lepingu tingimusi;
		2. Eesti Vabariigi seaduste või muude õigusaktide muutmise tõttu muutub lepingu täitmine võimatuks.
	2. Pool võib lepingu korraliselt üles öelda, teatades sellest teisele poolele vähemalt 30 päeva ette.
1. **Isikuandmete töötlemine**
	1. Lepingu täitmisega seotud isikuandmete töötlemisel tuleb rakendada asjakohaseid tehnilisi ja korralduslikke meetmeid sellisel viisil, et töötlemine vastab isikuandmete kaitse üldmääruses (edaspidi **IKÜM**) ja isikuandmete kaitse seaduses sätestatud nõuetele (edaspidi koos: **isikuandmete õigusaktid**).
	2. Volitatud töötlejal (lammutuskoda) on keelatud kaasata teist volitatud töötlejat ilma vastutava töötleja (Transpordiamet) eelneva konkreetse või üldise kirjaliku loata.
	3. Lepingu alusel töödeldakse lepingu esemega seotud isikute isikuandmeid.
	4. Lepingu alusel töödeldakse isikuandmeid eesmärgiga täita leping ja saavutada ettenähtud tulemused.
	5. Lepingu alusel töödeldakse isikuandmeid üksnes lepingu kehtivuse ajal.
	6. Volitatud töötleja on lisaks isikuandmete õigusaktides sätestatule kohustatud:
		1. töötlema isikuandmeid vajaliku hoolsusega ja ainult ulatuses, mis on vajalik lepingus kokkulepitud teenuse osutamiseks;
		2. töötlema isikuandmeid ainult vastutava töötleja dokumenteeritud juhiste alusel;
		3. hoidma lepingu täitmisel teatavaks saanud isikuandmeid konfidentsiaalsena;
		4. täitma andmeturbe seaduslikke nõudeid ja rakendama andmete kaitseks piisavaid ning kaasaegseid kaitsemeetmeid;
		5. aitama vastutaval töötlejal täita kohustusi seoses andmesubjektide esitatud taotlustega;
		6. aitama vastutaval töötlejal täita IKÜM artiklites 32–36 sätestatud kohustusi, võttes arvesse isikuandmete töötlemise laadi ja volitatud töötlejale kättesaadavat teavet;
		7. pärast andmetöötlusteenuse osutamise lõppu kustutama kõik isikuandmed ja olemasolevad koopiad;
		8. tegema vastutavale töötlejale kättesaadavaks kogu teabe, mis on vajalik IKÜM artiklis 28 sätestatud kohustuste täitmise tõendamiseks ning võimaldama vastutaval töötlejal või tema poolt volitatud muul audiitoril teha auditeid, sealhulgas kontrolle ja panustama sellesse;
		9. järgima isikuandmete õigusaktides sätestatud tingimusi teise volitatud töötleja kaasamiseks.
2. **Lepingu dokumendid**
	1. Lepingu dokumendid koosnevad lepingust ja lepingu lisadest.
	2. Pooled juhinduvad lepingu täitmisel lisaks punktis 9.1 nimetatud dokumentidele ka Eesti Vabariigis kehtivatest õigusaktidest, eeskirjadest ja standarditest ning vajadusel muudest vastava valdkonna tehnilistest dokumentidest.
3. **Pooltevahelised teated**

10.1. Pooltevahelised lepinguga seotud teated peavad olema esitatud kirjalikus vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi, või lepingus sätestatud juhtudel.

* 1. Teade loetakse teise poole poolt kätte saaduks:
		1. teate edastamisele järgneval tööpäeval, kui teade on edastatud teisele poolele e-kirja teel;
		2. alates postitamise päevast kolme (3) tööpäeva jooksul, kui teade on saadetud pooltähitud kirjaga teise poole poolt näidatud aadressil.
		3. Informatsioonilist teadet võib edastada telefoni teel.
1. **Muud tingimused**
	1. Leping on sõlmitud elektroonilises vormis.
	2. Leping allkirjastatakse poolte poolt digitaalselt.
	3. Pooltevaheline asjaajamiskeel on eesti keel.
	4. Kõigis küsimustes, mis ei ole reguleeritud lepinguga, juhinduvad pooled Eesti Vabariigi õigusaktidest.
	5. Poolte esindajad kinnitavad, et neil on kõik õigused ja volitused sõlmida leping esindatava nimel ning nad ei tea ühtegi takistust lepinguga võetud ja selles sätestatud kohustuste täitmiseks.
	6. Pooled kohustuvad rakendama kõiki kohaseid meetmeid, et lahendada lepingust tulenevad vaidlusküsimused läbirääkimiste teel, mitte kahjustades seejuures poolte lepingust ja seadusest tulenevaid õigusi ega huve. Kui kokkulepet nimetatud viisil ei saavutata, lahendatakse kõik lepingust tulenevad vaidlused Eesti Vabariigi õigusaktide kohaselt Harju Maakohtus, kui pooled ei lepi kokku teisiti.
2. **Konfidentsiaalsus**
	1. Lepingu sisu on avalik teave.
	2. Pooled ei avalda teavet, mis on ühe poole poolt tunnistatud konfidentsiaalseks, lepinguvälistele isikutele. Kumbki pool ei kasuta konfidentsiaalset teavet muul põhjusel kui lepingust tuleneva kohustuse täitmiseks, välja arvatud juhul, kui pooled on kirjalikult kokku leppinud teisiti või avalikustamise nõue tuleneb õigusaktist või kohtu antud korraldusest.
	3. Juhul, kui pool peab teatud käesoleva lepingu alusel vahetatavat teavet konfidentsiaalseks, peab ta sellest teist poolt kirjalikult teavitama.
	4. Punktis 12.2 nimetatud konfidentsiaalsuskohustus kehtib ka pärast käesoleva lepingu lõppemist 10 aasta jooksul, välja arvatud juhul, kui pool nõustub vabastama teise poole tema konfidentsiaalsuskohustusest varem.
3. **Poolte kontaktandmed**

13.1. Transpordiameti poolt:

Martin Meltsas, e-post: martin.meltsas@transpordiamet.ee, telefon +372 5223 889.

* 1. Lammutuskoja poolt:

Kadri Sepp, e-post: info@varuosa07.ee , telefon +372 5356 9939.

1. **Allkirjad**

Transpordiamet: Lammutuskoda:

*/allkirjastatud digitaalselt/* */allkirjastatud digitaalselt/*

\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_